Ministerstvo financií SR

Usmernenie č.:	12/2008 - U

Aktualizácia č.:	- 

Vecné zameranie:	Usmernenie k poskytovaniu a zúčtovaniu zálohových platieb pri ukončení projektov v rámci štrukturálnych fondov na programové obdobie 2004 – 2006

Vydáva:		odbor koordinácie finančného riadenia
sekcia európskych a medzinárodných záležitostí
Ministerstvo financií SR 

Určené pre:	riadiaci orgán, sprostredkovateľský orgán pod riadiacim orgánom

Počet príloh:		2
Dátum vydania:	22. 05. 2008

Dátum účinnosti:	22. 05. 2008

Schválila: 			..................................................................
Mgr. Marcela Zubriczká
generálna riaditeľka sekcie európskych a medzinárodných záležitostí 

ÚVOD

Platobný orgán má v zmysle Koncepcie systému finančného riadenia štrukturálnych fondov na programové obdobie 2004 – 2006 v podmienkach Slovenskej republiky v kompetencii vydávanie usmernení k finančnému riadeniu štrukturálnych fondov.

Usmernenie svojim obsahom nadväzuje na povinnosti riadiaceho orgánu/sprostredkovateľského orgánu pod riadiacim orgánom v oblasti poskytovania a zúčtovania zálohových platieb určených v Koncepcii systému finančného riadenia štrukturálnych fondov na programové obdobie 2004 – 2006. 

Úlohou/povinnosťou jednotlivých riadiacich orgánov a sprostredkovateľských orgánov pod riadiacimi orgánmi je zapracovať ustanovenia tohto usmernenia, resp. vykonať úpravu a doplnenie príslušných dokumentov, vrátane svojho vnútorného manuálu a zabezpečiť informovanosť smerom ku konečným prijímateľom v termíne do 30 kalendárnych dní odo dňa vydania usmernenia. 

Usmernenie obsahuje nasledovné prílohy:

1.	Podmienky poskytnutia a zúčtovania zálohových platieb
2.	Špecifikácia podmienok zúčtovania zálohových platieb pri ukončení projektov

1.	Špecifikácia podmienok zúčtovania zálohových platieb pri ukončení projektov
Z Koncepcie systému finančného riadenia štrukturálnych fondov na programové obdobie 2004 - 2006, z časti 4.8.2 Systém zálohových platieb vyplýva pre konečného prijímateľa povinnosť po poskytnutí zálohovej platby túto zálohovú platbu priebežne minimálne jedenkrát za dva mesiace zúčtovávať, pričom najneskôr do 6 mesiacov odo dňa pripísania finančných prostriedkov na účet prijímateľa je povinný zúčtovať minimálne 50 % z poskytnutej zálohovej platby. Za moment poskytnutia zálohovej platby sa považuje deň pripísania finančných prostriedkov na účet  prijímateľa. V prípade nedodržania podmienky zúčtovania minimálne 50 % z poskytnutej zálohovej platby je prijímateľ povinný, najneskôr do 5 pracovných dní od ukončenia uvedeného obdobia 6 mesiacov, vrátiť platobnej jednotke sumu nezúčtovaného rozdielu. V takom prípade sa zároveň o túto čiastku vo výške nezúčtovaného rozdielu znižuje výška nenávratného finančného príspevku prijímateľa. 

Zálohové platby sa  poskytujú až do momentu dosiahnutia maximálne 95 % oprávnených výdavkov na projekt s výnimkou prípadov, keď bola suma znížená riadiacim orgánom/sprostredkovateľským orgánom pod riadiacim orgánom.

Po poskytnutí poslednej zálohovej platby a v prípade, ak konečný prijímateľ nevyčerpal 95 % oprávnených výdavkov projektu, je povinný čiastku tvoriacu rozdiel medzi percentom poskytnutej zálohovej platby a 95 % oprávnených výdavkov projektu postupovať nasledovne:
1.	nezúčtovaný rozdiel zálohovej platby vrátiť platobnej jednotke na základe vzájomnej komunikácie s riadiacim orgánom/sprostredkovateľským orgánom pod riadiacim orgánom;
2.	vystaviť oznámenie o vrátení finančných prostriedkov;
3.	vystaviť posledné zúčtovanie zálohovej platby, ktoré plní funkciu záverečnej žiadosti o platbu;
4.	predložiť žiadosť o zúčtovanie zálohovej platby a oznámenie o vrátení finančných prostriedkov riadiacemu orgánu/sprostredkovateľskému orgánu pod riadiacim orgánom.

Mechanizmus vrátenia nepoužitej zálohovej platby je ošetrený v platnej Koncepcii systému finančného riadenia, verzia 7.0.

Po predložení žiadosti o zúčtovanie zálohovej platby a oznámení o vrátení finančných prostriedkov postupuje riadiaci orgán/sprostredkovateľský orgán pod riadiacim orgánom pri ich spracovávaní v zmysle postupov nastavených vo svojom vnútornom manuáli.

Riadiaci orgán/sprostredkovateľský orgán pod riadiacim orgánom nemôže schváliť záverečnú žiadosť o zálohovú platbu pred vrátením finančných prostriedkov z nezúčtovanej zálohovej platby. V prípade schválenia takejto žiadosti o zúčtovanie zálohovej platby, riadiaci orgán/sprostredkovateľský orgán pod riadiacim orgánom v prehlásení o overení k tejto žiadosti uvedie, že plní funkciu záverečnej žiadosti o platbu. Zároveň v ITMS v časti Prílohy k žiadosti o zúčtovanie zálohovej platby priloží oznámenie o tom, že táto žiadosť o zúčtovaní zálohovej platby je záverečná.

Používané skratky

Používané skratky:
	
ESF	Európsky sociálny fond 	
EÚ	Európska únia	
ITMS	Monitorovací systém pre štrukturálne fondy a Kohézny fond	
KSFR ŠF	Koncepcia systému finančného riadenia štrukturálnych fondov	
PJ	Platobná jednotka	
RO	Riadiaci orgán	
SORO	Sprostredkovateľský orgán pod riadiacim orgánom	
SŽP	Súhrnná žiadosť o platbu	
ŠF	Štrukturálne fondy	
ŠR	Štátny rozpočet	
ZP	Zálohová platba	
ŽoP, ŽP	Žiadosť o platbu 	
ŽP (ZP)	Žiadosť o zálohovú platbu 	
ŽP (ZZP)	Žiadosť o zúčtovanie zálohovej platby